b'\n_START_ARTICLE_\nKK Olimpija\n_START_SECTION_\nHistoria\n_START_PARAGRAPH_\nKoripalloseura perustettiin vuonna 1946 osana Svoboda-urheiluseuraa. Saman vuoden lopulla nimeksi vaihdettiin Enotnost, joka oli seuralla aina vuoteen 1954 asti. T\xc3\xa4ll\xc3\xb6in nimeksi vaihdettiin A\xc5\xa0K OLIMPIJA. Ensimm\xc3\xa4isen Jugoslavian mestaruuden joukkue voitti vuonna 1957. Union Olimpija voitti viel\xc3\xa4 viisi mestaruutta ennen kuin Slovenia itsen\xc3\xa4istyi. Kun Jugoslavia kaatui, kaatui my\xc3\xb6s sen korkeatasoinen koripallokulttuuri, jolloin Slovenian piti vied\xc3\xa4 koripalloaan eurooppalaisempaan suuntaan. Maan itsen\xc3\xa4istyess\xc3\xa4 alkoikin seuran kultakausi, kun joukkue voitti seitsem\xc3\xa4n liigamestaruutta ja -cupia 1990-luvulla. Paras kansainv\xc3\xa4linen menestys osui vuoteen 1994, kun joukkue voitti Saporta Cupin finaalissa Taugres Vitorian. Vuonna 1997 joukkue p\xc3\xa4\xc3\xa4si Euroliigan final fouriin, jossa se h\xc3\xa4visi kuitenkin kauden voittaneelle Olympiakosille._NEWLINE_Joukkue on k\xc3\xa4ytt\xc3\xa4nyt sponsorinimi\xc3\xa4 vuodesta 1976 l\xc3\xa4htien. Vuosina 1997\xe2\x80\x932017 sen sponsorinimi oli Union Olimpija.'